זה לא סוד שסצינת המסיבות והבארים עמוסה לעייפה בערב הסילבסטר, וזו כנראה הסיבה שבליינים רבים מעדיפים לערוך מסיבות ביתיות ואינטימיות שנועדו לקבל את פניה של השנה החדשה. אם גם אתם מתכננים מסיבת סילבסטר ביתית, הנה כמה דגשים שיבטיחו לכם מסיבה שידברו עליה גם בסיומה של השנה האזרחית הבאה.
קל לארגן מסיבה בהוויה היפסטרית, שכן מסיבה זו תלויה בעיקר באופיים של המשתתפים בה, ולכן היא תתאים בעיקר לקהל התל אביבי.
עיצוב: דירה שתארח מסיבת היפסטרים, צריכה להיות מאופיינת בעיצוב נקי ומודרני, עם נגיעות אורבניות בולטות. חשוב שבמרכזה של דירה כזו ימצא ארון ספרים מכובד, ספות גדולות ונעימות שבהם ניתן יהיה להושיב בניחותא את האורחים. מבחינת מוסיקה, היא צריכה להיות איכותית, רצוי אינדי או אלטרנטיבית.
מסיבה מוצלחת תלויה במרכיבים הקטנים, ולכן אם יש באפרותכם, מוטב להשקיע אפילו ברמת בחירת כלי ההגשה, ורצוי שהם יהיו מיוחדים ככל הניתן. גם גאדג'טים וגימיקים קטנים יתקבלו בברכה, ולכן אם תוכלו לאבזר את הדירה בנרות ריחניים להוספת האווירה ותציבו חבית בירה ביתית במרכז הדירה בתור האטרקציה המרכזית - מה טוב. היפסטרים ידועים כאלה שאוהבים להגדיר לעצמם מה נחשב טרנדי ומיוחד, ולכן ככל שתגדירו את המסיבה בצורה ברורה יותר, כך תיתפסו טוב יותר בעיני האורחים.
אוכל: אלכוהול הוא מרכיב חשוב בכל מסיבה, גם אם בהיפסטרים עסקינן. ותרו על השמפניה המסורתית והקפידו לרכוש שישיות בירה טובה (זה בהנחה שלא הצטיידתם בחבית בירה מבעוד מועד), רצוי היינקין או סטלה. בגזרת האוכל תוכלו להגיש לאורחים קישים או גבינות טעימות, וחטיפים מלוחים כגון נאצ'וס עם רוטב סלסה שיחמיאו לטעמה של הבירה. בערב כזה המנה העיקרית תהיה (שוב) אלכוהול, הפעם בדמותו של ויסקי או ג'ין.
דרישות מהאורחים: בעוד שיתר המסיבות דורשות הכנות מקדימות גם מצד האורחים, במסיבה הזו על האורחים להיות עצמם, או גרסה מוקצנת של עצמם, ולהגיע במיטב מחלצותיהם מאמריקן אפרל ומארונה של אמא. האורח החשוב ביותר במסיבה זו הוא השפם, ולכן במידה ואתם רוצים מסיבה היפסטרית מוצלחת, הגדירו שכל האורחים חייבים להגיע עם שפם (אמיתי או מצוייר). לחילופין, אם אתם רוצים לשמר את המוטיב ההיפסטרי בעצמכם, תוכלו לחלק כמתנה לאורחים שלכם שפמים מצוירים אותם ניתן להצמיד לקו השפה. את השפמים תוכלו להכין בעצמכם או לרכוש בחנות יצירה.
1. מבשלת בירה ביתית | 599 ש"ח | גאדג'ט שופ. 2. חבית הייניקן 5 ליטר | 129.99 ש"ח | רשתות השיווק. 3. קערה לחטיפים ורטבים | 69 ש"ח | ברשת DOMO ו-DM בטיב טעם. 4. נרות בריחות מיוחדים של קולטי | החל מ-570 ש"ח | בית ספדה. 5. peace מפזר ריח | 99.99 ש"ח | ללין. 6. Pioneer NAV 1 מערכת מולטימדיה | 1990 ש"ח | עולם הקולנוע. 7. כוסות יין וגביעי שמפניה |29.90 שח ו- 28.90 ש"ח | גולף אנד קו. 8. צלחות הגשה מפורצלן | החל מ-1000 ש"ח | בית ספדה.
ככל שהשנים חולפות, כך אנחנו נמשכים יותר לעשורים הקודמים, ועל כך תעיד הסדרה "מד מן" שהפכה להיות אחת הסדרות המצליחות ביותר בעולם תוך זמן קצר יחסית. מסיבת רטרו היא הזדמנות נפלאה להפגיש בין העבר לעתיד, בין החמימות האותנטית לבין היוקרה, העידון והטעם הטוב. קלאסיקה במיטבה.
עיצוב: כאן יש שתי אסכולות מובילות - אם ברצונכם לעצב את הבית ברוח הרטרו, המזכיר את בתי הפרברים האמריקנים של שנות ה-50 למשל, אין צורך שתרחיקו לכת, אלא מספיק שתמצאו כמה פריטים ואביזרים אותנטיים בבוידעם. פוסטרים באווירת וינטג' שתוכלו לתלות על הקיר, כיסויי ספות ומפת שולחן ישנה של אמא או סבתא - יכולים לתת את הטאץ' המתאים. חשוב להקפיד שהפרטים יהיו במצב טוב ולא יראו ישנים או מלוכלכים מדי, שכן המטרה היא לייצר זוהר הוליוודי של פעם, ולא ריח של נפטלין.
אם תעדיפו לדבוק באסכולה השניה שיותר מתקשרת לעולם של מדן מן, תוכלו לעצב את הבית באווירת נשף יוקרתי לבני המעמד הגבוה בשנות ה-50 וה-60. כאן תצטרכו להשקיע יותר בפרטים הקטנים וזאת על מנת שהעיצוב הכללי של החדר יתכתב עם האלגנטיות שאפיינה את התקופה. העיצוב צריך להיות מטאלי, בגווני הכסף והזהב. בתקופה ההיא מנורות התקרה, השנלדירים, היו עבים ומאסיביים, להבדיל ממנורות התקרה המינימליסטיות של היום, וכל אביזר בבית היה סמל סטטוס שהעיד על עושרו של בעל הבית. על כן, רצוי שאפילו כלי ההגשה יהיו בגווני הזהב והכסף, תוך הקפדה על הגשת כוסות שמפניה מעוצבות והצבת מנורות עם פמוטים גבוהים באזורים אסטרטגיים בבית לצורך יצירת האווירה האפלולית, יוקרתית של נשף בסגנון רטרו.
אוכל: במידה ובחרתם בארגון מסיבת רטרו בסגנון ביתי, תצטרכו להשקיע רבות בגזרת האוכל, שהרי פעם, בניגוד להיום, שמו דגש מיוחד על האוכל הביתי. תפריט מוצלח למסיבת רטרו עשוי לכלול פאי תפוחים או אגסים, סיידר קינמון חם (שיתאים גם למזג האוויר). במידה ובחרתם במסיבה בסגנון נשף קלאסי מהעבר, תצטרכו להרכיב תפריט מגוון המורכב ממנות קטנות (ופלצניות) ומחומרי גלם יוקרתיים כמו קוויאר.
לקינוח - אלכוהול. תפריט האלכוהול במסיבת הרטרו זו דומה לתפריט במסיבת ההיפסטרים, מה שאומר שהגיע הזמן לשלוף את בקבוק הוויסקי האיכותי מהבר, ולהוסיף גם שמפניה עבור הליידיז. במידה ואתם רוצים להיות נאמנים לרוח התקופה, הוסיפו לתפריט גם כמה סיגרים.
דרישות מהאורחים: מסיבת רטרו לא תהיה מושלמת, אלא אם כן גם האורחים יתלבשו ברוח התקופה. על הבחורות לשלוף את מלתחת הרטרו שלהן מארון ולהגיע בלבוש הולם הכולל שמלות פרחוניות בגזרת A ומעילים אלגנטיים. הגברים אמורים ללבוש את הג'קט הטוב (והיחידי כנראה) מארונם, לסדר את השיער הצידה, ולאמץ לוק כולל של דון דרייפר, לרווחת המין הנשי.
1. מנורת תקרה רוז | 1199.99 ש"ח | הום סנטר. 2. שמפניה פרייה זואה בל אפוק | 880 ש"ח. 3. מגש זהב | 298 ש"ח | נגב. 4. כרית זהב | 99 ש"ח | נגב. 5. כלי הגשה מכסף | החל מ-49 ש"ח | אי די דיזיין. 6. כוסות שמפניה סקוט ויזל | 58 ש"ח | דומו. 7. שמפנייר | 175 ש"ח | דומו. 8. פמוטים | אי די דיזיין.
סוף השנה זו הזדמנות מעולה להיות נוסטלגיים ולהיזכר בילדות שלנו. במקום להכיר בעובדה שעוד שנה חלפה והזדקנו עוד קצת, אפשר תמיד ליפול חזרה לילדות המלטפת ולהנות ממנה לערב אחד נוסף.
עיצוב: נשארו לכם קישוטי יום הולדת מהילדות בבוידעם? נהדר! וגם אם לא, תמיד תוכלו לרכוש קישוטים אינפנטיליים בחנות צעצועים או כלי כתיבה. הקו המנחה בעיצוב הבית עבור המסיבה צריך להתבסס על כל אותן מסיבות ימי הולדת שערכו עבורכם בגיל הרך, אל תחששו להיסחף. בלונים יהיו הדבר המרכזי במסיבה, וכדי להוסיף לתחושת האותנטיות, מומלץ לשלוף את כל משחקי הקופסא הישנים שנהניתם מהם בילדות (מונופול או טוויסטר בשילוב עם אלכוהול יבטיחו לכם ערב בלתי נשכח). בתפריט המוסיקלי: מיכל ינאי מתקופת עורץ הילדים ומחרוזת שירי ילדות, אלא מה.
אוכל: בעוד שבמסיבות הקודמות הייתה שימת דגש על תפריט איכותי, הרי שכאן יש להרבות בג'אנק ובחטיפים. רכשו את כל חטיפי הילדות האהובים עליכם: במבה, ביסלי, מרשמלו, קרמבו ולמנה עיקרית- פיצה. אמנם במסיבת ילדות עסקינן, אך אין זה אומר שעליכם להתנזר משתייה חריפה. תפריט האלכוהול יורכב מוודקה בשילוב עם מיצים טעימים וקוקטיילים צבעוניים. את האוכל, אגב, חשוב להגיש בכלים חד פעמיים צבעוניים ולקשט את הקוקטיילים עם מטריות קטנות.
דרישות מהאורחים: למסיבות סילבסטר לרוב מתלבשים באופן סולידי, בדרך כלל בצבעי השחור. קבעו חוק שאין כניסה ללובשי שחור למסיבה, ובקשו מכל האורחים להגיע בלבוש צבעוני, מקושט ואינפנטילי שיתאים לרוח המסיבה.
1. שמפנייר | 119 ש"ח | הפיטאי. 2. קאווה סמי סקו ריאל אימפריאל של הכרם | 45 ש"ח. 3. בושם לנערות ג'ונאס בראדרס | 80 ש"ח | ברשתות הפארם. 4. מכונת פופקורן ביתית | 299 ש"ח | גאדג'ט שופ. 5. צלחות ורודות ומפיות שושנים | החל מ-8.90 ש"ח ל-25 יחידות, החל מ-7.99 ש"ח ל-20 יחידות | פעמית סטור. 6. כוס נקודות ורוד ולבן | 15.50 ש"ח ל-40 יחידות | פעמית סטור. 7. נר בצורת לב | 24.99 ש"ח | H&O.
8. מסמני נשנושים לקוקטייל | 62 ש"ח | דומו.
מסיבות סילבסטר הן הזדמנות נפלאה להתפרק ולהנות בטרם מתחילה השנה החדשה וכל המחויבות הקשורות בה. מה יותר מהנה ומשחרר ממסיבת טראש?
עיצוב: מסיבת טראש היא מסיבה עם מאפיינים בולטים מהאייטיז. מסיבה כזו צריכה לכלול כדור דיסקו גדול וקישוטים נוספים כגון נוצות, בועות ומשקפי פלסטיק צבעוניים וגדולים. בכל הנוגע לקישוטים, זכרו כי מה שגדול וצעקני יותר יתאים, ולכן אל תחששו להעמיס, חוסר טעם ועיצוב מצועצע הם הכלים החשובים ביותר שיעמדו ברשותכם הערב. אל תהססו לרכוש כלים חד פעמיים בפרינטים ובצבעים מתנגשים. נרות בגוונים עזים וכריות מנומרות הן אמנם אסורות בחיי היום-יום, אך במסיבת הסילבסטר הטראשית שארגנתם, מדובר בשילוב שיתקבל בברכה. הקפידו שהתפריט המוסיקלי יכלול את הדיוות הטראשיות האהובות על כולנו - שר ומריה קארי, יחד עם שלל נעימות אייטיז שכולם אוהבים לשמוע בסתר.
אוכל: במסיבת טראש, מבחינה קולינרית, הכל הולך - הקפידו שהתפריט יהיה שופע ושמן ככל הניתן, ופזרו את הצלוחיות על שולחן ההגשה, כך שיראה כמו בופה מאולתר. נאצ'וס, רוטב סלסה וטקילה צפויים להיות הכוכבים הגדולים במסיבה שארגנתם. כל צורת מזון שנחשבת לא מזינה ולא בריאותית, עשויה לעשות חיל במסיבה שכולה טראש טהור. מילות המפתח כאן הן ג'אנק פוד.
דרישות מהאורחים: כולנו חלמנו בשלב מסויים אי שם בשנות ה-80' להיראות כמו סינדי לאופר, ועכשיו זו ההזדמנות המושלמת להיראות כמוה לערב אחד. תסרוקות אייטיז, איפור מוגזם ואופנת תואמת יתקבלו בברכה. בקשו מהאורחים לשלוף את הפייאטים, כריות הכתפיים והצבעים הניאוניים מהבוידעם.
1. שעון דיסקו | 299 ש"ח | הפיטאי. 2. שמפניה ברוט בלאן דה בלאן סנט מישל | 69 ש"ח. 3. מנורת תלייה סטייל | 1199.99 ש"ח | הום סנטר. 4. כרית מנומרת | 187 ש"ח | נגב. 5. נר בצורת פרחים | 17.99 ש"ח | H&O.
6. כוס שמפניה חד פעמית | 23 ש"ח ל-18 יחידות | פעמית סטור. 7. מבשם בניחוח רומנטי שעוצב בהשראת הפגודה | 120 ש"ח | יעד פרזול. 8. צלחות ומפיות | החל מ-8.90 ש"ח ל-25 יחידות, החל מ-7.99 ש"ח ל-20 יחידות | פעמית סטור.